KOMMISSIONENS FORORDNING (EF) Nr. 2544/97 af 16. december 1997 om indledning af en fornyet undersøgelse i forbindelse med en »ny eksportør« af Rådets forordning (EF) nr. 2160/96 om indførelse af en endelig antidumpingtold på importen af tekstureret garn af endeløse polyesterfibre med oprindelse i blandt andet Indonesien, om ophævelse af tolden på import fra en eksportør i dette land og om registrering af denne import

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 (1) af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab, som ændret ved Rådets forordning (EF) nr. 2331/96 (2), særlig artikel 11, stk. 4,

efter høring af Det Rådgivende Udvalg, og

ud fra følgende betragtninger:

A. ANMODNING OM FORNYET UNDERSØGELSE

(1) Kommissionen har modtaget en anmodning om fornyet undersøgelse i forbindelse med en »ny eksportør« i henhold til artikel 11, stk. 4, i forordning (EF) nr. 384/96 (i det følgende benævnt »grundforordningen«). Anmodningen blev indgivet af PT Polyfin Canggih, Indonesien, en eksportvirksomhed i Indonesien, som hævder, at den ikke udførte den pågældende vare i den undersøgelsesperiode, som lå til grund for antidumpingforanstaltningerne, dvs. perioden fra den 1. juli 1993 til den 30. juni 1994 ( i det følgende benævnt »den oprindelige undersøgelsesperiode«).

B. VARE

(2) Den pågældende vare er tekstureret garn af endeløse polyesterfibre, som tariferes i KN-kode 5402 33 10 (tekstureret garn af endeløse syntetiske fibre af polyestere, enkelttrådet, af finhed ikke over 14 tex (undtagen sytråd), ikke i detailsalgsoplægninger, herunder syntetiske monofilamenter af finhed under 67 decitex) og 5402 33 90 (tekstureret garn af endeløse syntetiske fibre af polyestere, enkelttrådet, af finhed over 14 tex (undtagen sytråd), ikke i detailsalgsoplægninger, herunder syntetiske monofilamenter af finhed under 67 decitex). Disse koder anføres til orientering.

C. GÆLDENDE FORANSTALTNINGER

(3) Ved forordning (EF) nr. 2160/96 (3) indførte Rådet blandt andet en endelig antidumpingtold på 20,2 % på indførslen af den pågældende vare med oprindelse i Indonesien, bortset fra flere selskaber, som er specielt nævnt, og som er pålagt mindre told.

D. BEGRUNDELSE FOR DEN FORNYEDE UNDERSØGELSE

(4) Den ansøgende virksomhed, PT Polyfin Canggih, Indonesien, har påvist, at den ikke er forretningsmæssigt forbundet med de eksportører eller producenter i Indonesien, der er omfattet af ovennævnte antidumpingforanstaltninger for den pågældende vare, og at den først begyndte at eksportere til Fællesskabet efter den oprindelige undersøgelsesperiode.

(5) De producenter i Fællesskabet, som vides at være berørt heraf, er blevet underrettet om ovennævnte anmodning og har fået lejlighed til at fremsætte bemærkninger.

(6) I lyset af ovenstående konkluderer Kommissionen, at der foreligger tilstrækkelig dokumentation til at begrunde indledningen af en fornyet undersøgelse i henhold til artikel 11, stk. 4, i grundforordningen med henblik på at fastsætte ansøgerens individuelle dumpingmargen og, hvis der finder dumping sted, størrelsen af den told der skal pålægges indførslen at den pågældende vare til Fællesskabet.

E. OPHÆVELSE AF GÆLDENDE TOLD OG REGISTRERING AF INDFØRSLEN

(7) I henhold til artikel 11, stk. 4, i grundforordningen bør gældende antidumpingtold ophæves på indførslen af den pågældende vare med oprindelse i Indonesien, som ansøgeren fremstiller og sælger til udførsel til Fællesskabet. Samtidig bør den pågældende indførsel gøres til genstand for registrering i henhold til artikel 14, stk. 5, i pågældende forordning for at sikre, at der, hvis det på grundlag af undersøgelsen fastslås, at der finder dumping sted for ansøgerens vedkommende, kan opkræves antidumpingtold med tilbagevirkende kraft fra tidspunktet for indledningen af undersøgelsen. Hvor meget ansøgerens mulige fremtidige betalingsforpligtelse beløber sig til kan ikke anslås på dette trin i proceduren.

F. TIDSFRIST

(8) For at sikre en forsvarlig forvaltning bør der fastsættes en frist, inden for hvilken interesserede parter, som kan godtgøre, at de sandsynligvis vil blive berørt af resultatet af undersøgelsen, kan tilkendegive deres synspunkter skriftligt og fremlægge dokumentation herfor. Der bør også fastsættes en frist, inden for hvilken interesserede parter kan indsende en skriftlig anmodning om at blive hørt og godtgøre, at der er særlige grunde til, at de bør høres.

G. MANGLENDE SAMARBEJDE

(9) I tilfælde, hvor interesserede parter nægter at give adgang til nødvendige oplysninger eller undlader at meddele sådanne oplysninger inden for den fastsatte frist eller lægger væsentlige hindringer i vejen for undersøgelsen, kan der i henhold til artikel 18 i grundforordningen træffes positiv eller negativ afgørelse i sagen på grundlag af de foreliggende faktiske oplysninger -

UDSTEDT FØLGENDE FORORDNING:

Artikel 1

Herved indledes der en fornyet undersøgelse af forordning (EF) nr. 2160/96 for at få fastslået, om og i hvilket omfang tekstureret garn af endeløse polyesterfibre henhørende under KN-kode 5402 33 10 og 5402 33 90, som har oprindelse i Indonesien og fremstilles og sælges til udførsel til Fællesskabet af PT Polyfin Canggih, JL Otto Iskandardinata No 18, Bandung, Indonesien, bør pålægges antidumpingtold som fastsat i forordning (EF) nr. 2160/96.

Artikel 2

Den antidumpingtold, som indførtes ved forordning (EF) nr. 2160/96, ophæves herved for indførslen af den vare, der er omhandlet i artikel 1 (Taric-tillægskode: 8753).

Artikel 3

Det pålægges toldmyndighederne i medfør af artikel 14, stk. 5, i forordning (EF) nr. 384/96 at tage de nødvendige skridt til at registrere den i artikel 1 omhandlede indførsel. Registreringen udløber ni måneder efter datoen for denne forordnings ikrafttræden.

Artikel 4

Interesserede parter må, hvis der i undersøgelsen skal tages hensyn til deres bemærkninger, give sig til kende, fremføre deres synspunkter skriftligt og indgive oplysninger inden for en frist på 37 dage fra fremsendelsen af denne forordning til myndighederne i eksportlandet. Interesserede parter kan også anmode om at blive hørt af Kommissionen inden for samme frist. Fremsendelsen af en kopi af denne forordning til myndighederne i eksportlandet anses for at have fundet sted på tredjedagen efter dens offentliggørelse i De Europæiske Fællesskabers Tidende.

Oplysninger om sagen og anmodninger om at blive hørt sendes til følgende adresse:

Europa-Kommissionen

Generaldirektoratet for Forbindelser med Tredjelande: Handelspolitik og Forbindelser med Nordamerika, Det Fjerne Østen, Australien og New Zealand

C 100, 4/30

Rue de la Loi/Wetstraat 200

B-1049 Bruxelles/Brussel

Telex 21877 COMEU B

Fax (32-2) 295 65 05.

Artikel 5

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 16. december 1997.

På Kommissionens vegne

Leon BRITTAN

Næstformand

(1) EFT L 56 af 6. 3. 1996, s. 1.

(2) EFT L 317 af 6. 12. 1996, s. 1.

(3) EFT L 289 af 12. 11. 1996, s. 14.